Mustafa Kemal Atatürk

Mustafá Kemal Atatürk, naixiu de Tesalonica (Imperio Otomán, actualment Grecia) o 12 de marzo de 1881 y muerto en Estambul (Turquía) o 10 de noviembre de 1938, estió un militar y politico turco, fundador y primer president d'a Turquía laica dende o 29 d'octubre de 1923 dica la suya muerte. Antiparte, tamién estió o primer d'os primers ministros d'o país, dende o 3 de mayo de 1920 dica o 24 de chinero de 1921. No aceptó o tractau de Sèvres y dende a suya base en o centro d'Anatolia consiguió fer frent a las potencias aliadas vencedoras d'a Primera Guerra Mundial y Armenia y creyar y asegurar as mugas d'o estau turco, que dimpués fació laico y l'occidentalizó.

 As suyas primeras anyadas 
Mustafa, que este yera o suyo nombre seguntes o sistema onomastico turco, naixió en a ciudat de Tesalonica, a o canto d'a mar Echea que en ixas envueltas feba part de l'Imperio Otomán con o nombre de Selânik, fillo d'Ali Rıza Efendi, un funcionario turco d'aduanas, que morió cuan Mustafa yera encara un nin, y de Zübeyde Hanım.

O choven Mustafa estudió en a escuela en Tesalonica de Şemsi Efendi, un pedagogo propietario d'una escuela privada que aplicaba metodos occidentals ta educar a os suyos alumnos, encara que albandonó a escuela luego d'a muerte de su pai, ta vivir con su tío en o campo, recibindo educación d'a suya mai y d'o tío suyo, dica que se decidió que viviese con su tía en Tesalonica, a on que continó os suyos estudios.

Dentró en una Academia militar en a ciudat de Monastir (hué Bitola, en Macedonya d'o Norte) en 1895, a on que vivió o periodo d'as luitas con os griegos.

 Carrera militar: Guerra italo-turca y Primera Guerra Mundial 
Convenciu que l'exercito heba de mantener-se fuera d'a politica no participó en o movimiento d'os Chóvens Turcos. En 1911 se distinguió como oficial en Tripolitania en a Guerra Italo-turca. En 1915, en a Primera Guerra Mundial, tenió exito en o frent d'os Dardanelos contra os Aliaus occidentals y dimpués en 1916 en Anatolia oriental contra l'Exercito ruso y os armenios, on fue ascendiu a cheneral.

 A resistencia contra os Aliaus 
En 1919, en rematar a guerra, yera encargau d'organizar a desmovilización en Anatolia oriental, pero presentó a suya dimisión en l'exercito y se posó en a cabeza d'un movimiento que elaboró o dito "Pacto Nacional". En ixe pacto a defensa d'a integridat d'o territorio turco yera un punto esencial.

Os nacionalistas ganoron as eleccions y un nuevo parlamento reuniu en Estambul adoptó o Pacto Nacional en chinero de 1920. Manimenos una nueva mortalera d'armenios en o sud-este d'Anatolia estió enchaquia pa que os Aliaus intervenisen, ocupasen a capital y disolvesen o Parlamento turco. O movimiento nacionalista se recomposó en Anatolia. En a Grant Asemblea Nacional reunida en Ankara Mustafá Kemal consiguió convencer que esta Asemblea representaba a la nación. Os nacionalistas denuncioron o tractau de Sèvres pero pa conseguir as mugas que reclamaba o Pacto Nacional heban de luitar en tres frents, a l'este contra os armenios, a lo sud-este contra os franceses que ocupaban Cilicia, a l'ueste contra os griegos.

En abril de 1920 Mustafa Kemal encomenzó negociacions con os sovieticos, que conducioron a la firma d'o tractau de Kars por o que os turcos recuperoron zonas que l'Imperio Ruso heba conquiesto a os otomans como as rechions de Kars y Ardahan, pero no pas Batum, y tamién consiguioron o districto d'Igdir, (a lo norte d'o Mont Ararat), que Persia heba cediu a l'Imperio Ruso en 1828.

Un alcuerdo con Francia, en octubre de 1921 significó o trazau d'a muga con Siria, y a expulsión u fuita de cuasi toz os armenios y sirians de Cilicia y Urfa. Os italianos evacuoron o sud-ueste d'Anatolia en 1922.

Os griegos refusoron una ofensiva d'os nacionalistas turcos en chunio de 1920, a l'atro anyo tornó a encomenzar a guerra y os griegos troboron resistencia turca en Inönü en marzo y chunto a Sakaria en agosto. En 1921 os griegos d'a rechión de Trapesonda fuoron deportaus ta o sud y desaparioxon en a suya mayoría. Mustafá Kemal concentró as fuerzas lanzando una ofensiva en agosto de 1922 que derrotó a os griegos, ocupando Izmir en setiembre. En octubre firmoron una convención con os Aliaus por a que os griegos heban d'evacuar Tracia Occidental. En 1922 en ixa guerra 1.200.000 griegos de l'ueste fuyoron ta Grecia.

 A nueva Turquía 
Mustafá Kemal obligó a la Grant Asemblea a abolir o soldanato o 1 de noviembre de 1922. O tractau de Lausana o 24 de chulio de 1923 satisfació as pretensions d'os turcos anatolicos y rumelís en a mayor part d'os puntos: en Tracia o río Maritza se convertió en a muga con Grecia. En Anatolia oriental ratificoron os alcuerdos de 1921, quedando només en suspenso a cuestión de Mosul. Por o tractau de Lausana 400.000 turcos rumelís y atros musulmans que viviban en Grecia habioron d'establir-sen en Turquía cambiaus por 150.000 griegos que encara viviban en Turquía que se sumoron a los 1.200.000 que heban fuito d'a zona d'Esmirna y atros. O numero de griegos forachitaus d'Anatolia se calcula en 1.600.000. Os griegos d'Estambul y os turcos de Tracia Occidental fuoron exemptos d'o tractau. Dimpués de l'aplicación d'o tractau de Lausana a población musulmana en Turquía se convertió en un 98%, a mayor part turcos.

Mustafa Kemal proclamó a Republica o 29 d'octubre de 1923 y l'1 d'octubre trasladó a capital t'Ankara, a Grant Asemblea teneba o poder lechislativo. O partiu unico, dito Partiu d'o Pueblo, dimpués Partiu Republicano d'o Pueblo, trasladaba as directrices d'o gubierno a toz os rans d'a sociedat. A revolución kemalista se refirmó en a exaltación d'a nación turca y a laicización d'a sociedat. A primers d'a decada de 1920 o concepto de nación turca encara no yera un concepto familiar en Anatolia u Tracia. O kemalismo veyió a necesidat de recuperar a luenga turca popular pa introducir en l'amostranza primaria.

Mustafa Kemal abolió o califato en 1924, fació laica l'amostranza, eliminó o que quedaba d'a xaria en o Dreito civil, prohibió as órdens sufís, y suprimió cualsiquier referencia a lo Islam como relichión d'o Estau. Esto fació que os kurdos encomenzasen una revuelta d'inspiración relichiosa. Os kurdos fuoron adhibius oficialment a la nación turca baixo o nombre de "turcos d'as montanyas".

En 1934 imposó a toz os ciudadans turcos o uso d'un patronimico, y a Grant Asemblea li posó o patronimico de Atatürk, "pai d'os turcos" o "turco venerable".

En 1937 Turquía firmó Pacto de Saadabad con Iraq, Irán y Afganistán, que teneba como obchectivo principal a luita contra os levantamientos kurdos.

 Bibliografía 
 Jean Sellier y André Sellier: Atlas de los pueblos de Oriente. Acento Editorial.

 Vinclos externos 

Categoría:Presidents de Turquía
Categoría:Militars de l'Imperio Otomán d'a Primera Guerra Mundial
Categoría:Naixius de Tesalonica
Categoría:Muertos en Istambul
Categoría:1881 (naixencias)
Categoría:1938 (muertes)